## La secretària autonòmica de Turisme inaugura la Jornada Bio Galió que organitza l’Institut Seda Espanya

*** Cristina Moreno destaca que per a la Comunitat Valenciana “és molt important formar part d’una xarxa de ports intel·ligents que estiga alineada amb la nova estratègia d’Espanya vinculada al turisme blau”**

La secretària autonòmica de Turisme, Cristina Moreno, ha inaugurat la Jornada Bio Galió sobre el Galió de Manila, el turisme blau i els ports intel·ligents.

En la jornada, que organitza l’Institut Seda Espanya, en col·laboració amb Turisme Comunitat Valenciana i Unesco, s’organitzen tres taules redones on participen experts de l’àmbit turístic i l’universitari, a més de cònsols.

Cristina Moreno ha destacat “la qualitat de les taules, que compten amb experts ponents que aportaran dades i reflexions molt interessants per a continuar avançant en este camí que ens ha de portar a posicionar la nostra destinació com un referent en l’àmbit de la sostenibilitat i l’aposta per la biodiversitat”.

La secretària autonòmica també ha remarcat la importància de la col·laboració, a través d’un conveni, entre Turisme Comunitat Valenciana i l’Institut Seda Espanya, que “ens permet dur a terme accions com esta”.

Així mateix, ha subratllat que “per a la Comunitat Valenciana és molt important formar part d’una xarxa de ports intel·ligents que estiga alineada amb la nova estratègia d’Espanya vinculada al turisme blau”, i ha posat l’accent que els ports “tenen un paper crucial en la promoció d’un turisme sostenible i responsable”.

En este sentit, ha assenyalat que “la diversificació és clau” per al turisme sostenible i per això “hem d’apostar per fer valdre productes com la Ruta de la Seda, que oferix una experiència única que combina història, cultura i bellesa natural”, hi ha afegit.

La primera taula redona de la Jornada Bio Galió és ‘Turisme blau a Espanya i València-Balears’, en què participen experts com ara Pilar Rubio, membre del Comité Assessor del Sun&Blue Congress; el director-gerent de la Fundació Turisme Palma 365, i el director de Visit València, Tono Franc.

En la segona taula, ‘Innovació, ports intel·ligents, nàutica i custòdia de la biodiversitat del mar’, participen la secretària de CTN-UNE 178 ‘Ciutats intel·ligents’ i ‘Ports intel·ligents’, Tania Marcos; el representant de la plataforma O-City del Campus de Gandia de la UPV, José Martín Roig, a més del director d’Acro Náutica i CEO d’Emplea Náutica, Dioni Navarro.

La tercera taula, ‘Dia del Galió de Manila: Una celebració internacional’, compta amb la participació del cònsol de Mèxic, Pablo Romá; el cònsol de Filipines, Manuel Carrión, i el delegat ISE Comunitat Valenciana, José María Chiquillo.

Fecha: 13/10/2023